34 Audire

Licet visus et auditus sint duo sensus dissiplinabiles, secundum Philosophum, tamen secundum aliud et aliud disciplinatur vnus et alius. Nam visus disciplinatur per res, set auditus per signa rerum, sicut docet Augustinus, libro primo, *De doctrina Christiana*.

¶ Cum, ergo, tota theologia versetur circa res et signa, secundum Augustinum, vbi prius, auditus nobis necessario seruit ad disciplinatum Dei quamdiu sumus absentes a re illa de qua est nostra theologia. Ideo dicit Apostolus ad Rom. 10[:17]: Quod *fides,* que est rerum non apparencium, *ex auditu*. Vnde sicut patet Gen. 27[:18-25], in comestione Ysaac, omnes sensus defecerunt preter auditum, et sic est in percepcione Eukaristie.

¶ In futuro, autem, quando fides euacuabitur et videmus rem sicuti est [1 Cor. 13:10], quam modo credimus, seruiet nobis visus magis quam auditus. Ideo, dixit Job 42[:5]: *Auditu auris audivi te*. *Nunc autem oculus meus videt te*. Vnde in iure ciuili, demonstracio ad rem pro tradicione habetur, et per visum ponitur quamuis in possesionem, quod nullo fit ex auditu.

¶ Vlterius, sciendum est quod ad audiendum /f.12rb/ doctrinam Christi[[1]](#endnote-1), debet nos mouere quod sicut nuncium dampnacionis nostre fuit ex auditu verbi Dei ex doctore. Vnde Luc. 11[:28]: *Beati, qui audiunt verbum Dei et custodiunt illud*.

¶ Vnde, dicit Bernardus, in libro *De diligendo Deo*, quod inter omnes sensus auditus maxime euocat animam ad opus. Ideo, dixit Job [21:2]: *Audite, queso, sermones meos, et agite penitenciam,* et sequitur [Luc. 3:8]: *Facite fructus dignos penitentie*. Uult, ergo, Job [34:28] innuere quod homo *conuenit audire verbum Dei,* [Act. 13:44]*.* Et postea procedere ad opus.

¶ Secundo, debet nos mouere ad audiendum doctrinam Christi est quod ipse iam duodecim annorum effectus, sedit in templo ad audiendum a senioribus et non ad discendum cum ipse esset Dei. Virtus et sapiencia ad dandum nobis, exemplum Luc. 2[:46-52]. Item, Luc. 11[:31]: dicitur quod *regina austri,* venit *audire sapientiam Salomonis a finibus terre.* Ideo, ipsa condempnabit, ergo, noui istam, 3 Reg. 4[:34].

¶ Item, Luc. 8[:8], clamauit Iesus *Qui habet aures audiendi, audiat*. Secundum Philosophum, apes non habent aures ad audiendum. Ideo, bene sunt prudentes ad faciendum sibi domos et adquirendum cibos et ad progrediendum ad pugnam. Tamen, non sunt disciplinabiles propter defectum auditus.

¶ Ita illi homines qui non habent aures ad audiendum doctrinam Christi bene possunt esse prudentes ad ista mundialia *quia filii huius seculi prudenciores* *sunt filiis lucis in generacione sua*, Luc. 16[:8]. Cum filii Dei sine auditu non sunt. Ideo, dixit Ysai. [51:1]: *Audite me, qui sequimini quod justum est, et* qui *queritis Dominum,* set de quibusdam hominibus est sicut de aspide, secundum Ysidorum, 12 *Ethimologiorum*, quod quando incantator uult eum extrahere de cauerna sua per incantacionem, et purgare eum a veneno et sic mansue facere, applicat vnam aurem ad terra et aliam aurem obturat cauda sua, ne audiat id. Idem tangit Psal. [57:5-6]: *Furor illis secundum similitudinem serpentis, sicut aspidis obturantis aures suas*, etc., vsque *sapienter.* Sic, quando predicator vellet extrahere peccatorem a fouea peccati, ipse obturat vellet vnam aurem cum dilectione terrenorum et aliam cum promissione longe uite.

¶ De primo genere fuit Pharo qui propter terrenum lucrum noluit audire Dominum. Vnde et dicit Exod. 5[:2]: *Quis est Dominus, ut audiam* eum? *Dominum nescio, et Israel non dimittam*.

¶ Circa secundum genus hominum, sciendum quod contra naturam est quod senex melius audiat quam iuuenis. Hoc patuit in Barzellay, Galadite sene, qui non potuit audire in domo Dauidi voces cantatorum, Psal. [70:9]: Senectute; 2 Reg. 19[:31-35]. Ita raro contingit quod illi qui differunt audire bonam doctrinam in iuuentute quod ipsi proficiant in senectute. Vnde dicit Ambrosius in suo *Hexameron*, quod illi qui habitat iuxta vilum fluminem non possunt bene audire propter strepitum aque. Sic nec homines habitantes iuxta strepitum[[2]](#endnote-2) mundi non bene audiunt verbum Dei.

¶ Ad hoc nota quod volentes dormire delicate nolunt audire strepitum terribilem set delecatum, utpote citheram uel aliam melodiam. Sic illi qui volunt suauiter quiescere in peccatis nolunt audire comminacionem de iusticia Dei set adulatoria quibus possunt moueri ad pigritandum. Vnde Crisostomus, *Homilia* 83 *Super Matthaeum*, time ne quidam contempnant que dicuntur et maior ex contemptu audicionis generetur pena. Neque enim si serui audiant Domini comminantem si non faciant preceptum impune transibunt.

¶ Set hec occasio maioris pene etc., set minuite audientes predicacionem Jone [3:10]: *Conuersi sunt*. Set contra hoc conqueritur Dominus, Jer. 32[:32-33]: *Viri Juda et Jerusalem verterunt ad me terga, et non facies, cum docerem* uos et noluerunt *audire, ut acciperent disciplinam*. Vnde, dicit Augustinus, in libro *De decem cordibus*,tacet modo Dominus, set non tacebit postmodum. Ergo, audi nunc dum ipse tacet verbo, ne non vacet tibi postmodum audire dum ipse non tacebit in iudicio. Ideo, dixerunt filii Israel, Exod. 20[:19]: *Loquere tu nobis, et audiemus. Non loquatur nobis Dominus, ne forte moriamur*. Vnde Bernardus, nudi astabunt ante tribunal Christi, ut audiant vocem iudicii qui ad vocem consilii aures suas /f.12va/ obturauerunt.

¶ Quid, ergo, nunc loquitur Deus, *Agite penitenciam* [Job 21:2]? Set multi non continent aures, scilicet, dicentes, *Durus est hic sermo*, [Ioan. 6:61]. *Non sic impii, non sic*, [Psal. 1:4]. Nam cum venerit sermo[[3]](#endnote-3) durior, ite *maledicti in ignem eternum,* [Matt. 25:41]. Expedit sane ipsum modo audire consulentem consolantem aut itere multum increpantem et comminantem quam in nouissima amara die audire ipsum inproperantem iudicantem condempnant sibi aliqua sunt audienda. Aliqua non audiende non decepciones subuertencium, quia inficiunt, Eccli. 9[:4]: *Cum saltatrice ne assiduus sis, nec audias illam, ne forte pereas in efficacia*. Est exemplo naute qui non libenter audit sirenam, sic contigit de sociis Vlixis redeuntibus de bello Troiano, Psal. [37:13-14]: *Locuti sunt vanitates, Ego autem, tamquam surdus, non audiebam*.

¶ Item, nec vituperaciones detrahendum, quia occidunt, Psal. [30:13-14]: *Factus sum tamquam vas perditum, quoniam audiui vituperationem multorum commorantium in circuitu*.

¶ Exemplo aspidis qui non audit vocem incantatoris; Psal. [58:8]: *Gladius* acutus *in labiis eorum, quoniam quis audivit*. Item, nec blandicias adulancium quia peruertunt; Eccli. 28[:28]: *Noli audire linguam nequam*. Exemplo fere que non libenter audit latratus canuum. Et exemplo egroti qui non libenter audit mencionem de morte.

¶ Set audienda utilia et precipue verba Dei quia ipsa sanant a culpa, sic ergo audit verba medici, Iob [42:5-6] uel *auditu auris audiui te,* et sequitur, *Iccirco*, *reprehendo me*. Secundo, quia reconsiliant in genera sicut exul libenter audit verba de reconsiliacione; Psal. [84:9]: *Audiam quid loquatur in me Dominus Deus, quoniam loquetur pacem in plebem suam*.

¶ Tercio, quia erudiunt in sapiencia sic scolares libenter audiunt loquente de patria sua; Psal. [47:9]: *Sicut audivimus, sic vidimus in civitate Dei nostri*, scilicet, verba audienda sunt diligenter; Eccli. 5[:13]: *Esto mansuetus ad audiendum verbum* Dei non sicut illi qui in audiendo faciunt castra in Hispania. Secundo, obedienter, Ps. [17:45]: *In auditu auris obediuit mihi*.

¶ Tercio, memoriter ut retineat; Psal. [77:3]: *Quanta audiuimus, et cognouimus ea*, non sicut rethe quod extractum de aqua nichil secum aufert.

¶ Quarto, gaudenter sicut amicus gaudenter audit bonum de amico ut placeat; Joan. 3[:29]: *Amicus sponsi stat et audit*. Et tandem audienda erit vox Dei vniuersaliter ab omnibus sicut campana pulsans ad capitulum; Joan. 5[:28]: *Omnes qui in monumentis sunt audient vocem Filii*. Que quidem vox erit bonus delectabilis sicut famelico rumor de conuiuio, Psal. [50:10]: *Auditui meo dabis gaudium et leticiam*. Malus vero erit terribilis sicut malus rumor de suspendio, Ysai. 21[:3]: *Corrui cum audirem*, turbatus *sum cum viderem*. Eccli. 27[:16]: *Maledictio illorum auditus grauis*.

1. Christi ] *corr*. blotted word F.128. [↑](#endnote-ref-1)
2. strepitum ] *add*. ~~aque sic nec~~ F.128. [↑](#endnote-ref-2)
3. sermo ] *add*. ~~non sic impii non sic~~ F.128. [↑](#endnote-ref-3)